Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 2. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o mogućnosti fleksibilnog radnog vremena i rada s nepunim radnim vremenom u državnoj službi |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 22. stavka 5. Zakona o državnim službenicima („Narodne novine“, br. 155/23. i 85/24.), Vlada Republike Hrvatske je na sjednici održanoj dana \_\_\_\_\_\_\_\_\_\_\_ 2024. godine donijela

**U R E D B U**

**o mogućnosti fleksibilnog radnog vremena i rada s nepunim radnim vremenom u državnoj službi**

**I. OPĆE ODREDBE**

*Predmet Uredbe*

**Članak 1.**

Ovom Uredbom uređuje se mogućnost fleksibilnog radnog vremena i rada s nepunim radnim vremenom u državnoj službi.

*Rodna neutralnost izraza*

**Članak 2.**

Izrazi koji se koriste u ovoj Uredbi, a imaju rodno značenje, koriste se neutralno i odnose se jednako na muški i ženski rod.

**II. FLEKSIBILNO RADNO VRIJEME**

*Fleksibilno radno vrijeme*

**Članak 3.**

(1) Fleksibilno radno vrijeme je radno vrijeme koje je utvrđeno u drugačijem rasporedu u odnosu na propisano radno vrijeme državnog tijela.

(2) Fleksibilno radno vrijeme utvrđuje se na način koji omogućava drukčiji početak i završetak radnog vremena državnom službeniku za sve ili pojedine radne dane u tjednu ili mjesecu.

(3) Fleksibilno radno vrijeme ne može se utvrditi na način koji omogućava smanjenje broja radnih dana u tjednu.

*Mogućnost fleksibilnog radnog vremena*

**Članak 4.**

Čelnik državnog tijela može odobriti drugačiji raspored radnog vremena državnim službenicima koji su roditelji ili posvojitelji djeteta do osme godine života ili djeteta s teškoćama u razvoju ili su pružatelji skrbi.

*Vrijeme trajanja fleksibilnog radnog vremena*

**Članak 5.**

Fleksibilno radno vrijeme odobrava se na određeno vrijeme, a najduže na vrijeme od 12 mjeseci.

*Prijedlog za odobravanje fleksibilnog radnog vremena*

**Članak 6.**

(1) Državni službenik podnosi prijedlog za odobravanje fleksibilnog radnog vremena, uz obrazloženje razloga, čelniku državnog tijela.

(2) U prijedlogu službenik predlaže organiziranje fleksibilnog radnog vremena i vremensko razdoblje na koje se traži fleksibilno radno vrijeme.

(3) Državni službenik dužan je uz prijedlog iz stavka 1. ovoga članka priložiti dokaze o postojanju okolnosti iz članka 4. ove Uredbe.

*Odobravanje fleksibilnog radnog vremena*

**Članak 7.**

(1) Čelnik državnog tijela odlukom odobrava državnom službeniku fleksibilno radno vrijeme, uz prethodnu suglasnost svih rukovodećih službenika koji su po hijerarhijskom redu državnom službeniku nadređeni, zaključno s rukovodećim državnim službenikom koji upravlja najvišom ustrojstvenom jedinicom u kojoj je državni službenik raspoređen, uzimajući u obzir potrebe službe.

(2) Ako nema hijerarhijski nadređenog državnog službenika, čelnik državnog tijela odlukom odobrava državnom službeniku fleksibilno radno vrijeme, uz prethodnu suglasnost nadređenog dužnosnika.

(3) Državnom službeniku kojem nije odobreno fleksibilno radno vrijeme dostavlja se obrazloženi pisani odgovor u roku od 15 dana od dana podnesenog prijedloga.

*Prestanak fleksibilnog radnog vremena*

**Članak 8.**

(1) Fleksibilno radno vrijeme prestaje istekom roka na koji je odobreno.

(2) Fleksibilno radno vrijeme može prestati i prije isteka roka na koji je odobreno:

a) po potrebi službe, o čemu je državno tijelo dužno obavijestiti državnog službenika najmanje 30 dana unaprijed i

b) zbog promijenjenih okolnosti koje su bile odlučujuće prilikom odobrenja fleksibilnog radnog vremena.

(3) Državni službenik dužan je obavijestiti državno tijelo o nastanku promijenjenih okolnosti iz stavka 2. podstavka b) ovoga članka, najkasnije u roku od tri dana od dana njihovog nastanka.

**III. RAD S NEPUNIM RADNIM VREMENOM**

*Rad s nepunim radnim vremenom*

**Članak 9.**

Rad s nepunim radnim vremenom je rad kod kojeg državni službenik obavlja poslove radnog mjesta u trajanju kraćem od punog radnog vremena.

*Razlozi za rad s nepunim radnim vremenom*

**Članak 10**.

(1) Državni službenik može se primiti u državnu službu i rasporediti na radno mjesto s nepunim radnim vremenom:

a) kada je pravilnikom o unutarnjem redu državnog tijela utvrđeno da se poslovi određenog radnog mjesta obavljaju s nepunim radnim vremenom

b) kada postoji potreba za obavljanjem poslova radnog mjesta s punim radnim vremenom, a na radno mjesto je raspoređen državni službenik koji radi s polovicom punog radnog vremena sukladno posebnim propisima i

c) kada postoji potreba za prijmom u državnu službu na određeno vrijeme s nepunim radnim vremenom radi obavljanja privremenih poslova ili poslova čiji se opseg privremeno povećao.

(2) Državnog službenika koji ispuni uvjete za prestanak državne službe po sili zakona jer je navršio 65 godina života i najmanje 15 godina mirovinskog staža može se zadržati u državnoj službi s nepunim radnim vremenom dok traje potreba službe, a najduže do navršenih 67 godina života, neovisno o tome što je pravilnikom o unutarnjem redu utvrđeno da se na istom radnom mjestu obavljaju poslovi s punim radnim vremenom.

*Uvjeti rada državnog službenika koji radi s nepunim radnim vremenom*

**Članak 11.**

Državnom službeniku koji radi s nepunim radnim vremenom moraju biti osigurani isti uvjeti rada kao i državnom službeniku primljenom u državnu službu s punim radnim vremenom koji obavlja iste ili slične poslove.

**IV. PRIJELAZNE I ZAVRŠNE ODREDBE**

*Započeti postupci*

**Članak 12.**

Postupci koji se odnose na rad s nepunim radnim vremenom i fleksibilno radno vrijeme započeti do dana stupanja na snagu ove Uredbe dovršit će se prema propisima koji su bili na snazi u vrijeme pokretanja postupaka.

*Prestanak važenja propisa*

**Članak 13.**

Danom stupanja na snagu ove Uredbe prestaje važiti Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, broj 141/23.), u dijelu koji se odnosi na rad s nepunim radnim vremenom.

*Stupanje na snagu*

**Članak 14.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr.sc. Andrej Plenković

**O B R A Z L O Ž E N J E**

Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, broj 141/23.) kojom je uređena mogućnost rada državnih službenika u nepunom radnom vremenu, stupila je na snagu 2. prosinca 2023. godine.

Novim Zakonom o državnim službenicima („Narodne novine“, br. 155/23. i 85/24.), koji je stupio na snagu dana 1. siječnja 2024. godine, propisano je da se fleksibilno radno vrijeme može odobriti državnim službenicima koji su roditelji ili posvojitelji djeteta do osme godine života ili djeteta s poteškoćama u razvoju ili su pružatelji skrbi te da Vlada Republike Hrvatske uredbom detaljnije uređuje mogućnost fleksibilnog radnog vremena i rada s nepunim radnim vremenom.

Stoga je potrebno donijeti uredbu kojom će se urediti mogućnost fleksibilnog radnog vremena i rada s nepunim radnim vremenom, a na temelju važećeg Zakona o državnim službenicima.

U skladu s Direktivom (EU) 2019/1158 Europskog parlamenta i Vijeća od 20. lipnja 2019. o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU (SL L 188, 12. 7. 2019.) koja je preuzeta u hrvatsko zakonodavstvo Zakonom o radu („Narodne novine“, br. 93/14., 127/17., 98/19., 151/22. i 64/23.), predviđa se mogućnost fleksibilnog radnog vremena za zaposlene roditelje ili posvojitelje djeteta do osam godina starosti ili djeteta s teškoćama u razvoju ili pružatelje skrbi, kako bi se osigurala ravnoteža između njihovog poslovnog i privatnog života i omogućilo da se lakše nose sa svojim odgovornostima.

Predloženom Uredbom definirano je fleksibilno radno vrijeme kao radno vrijeme koje je utvrđeno u drugačijem rasporedu u odnosu na propisano radno vrijeme državnog tijela, na način da se državnom službeniku omogući drukčiji početak i završetak radnog vremena za sve ili pojedine radne dane u tjednu ili mjesecu. Međutim, fleksibilno radno vrijeme ne može se utvrditi na način koji omogućava smanjenje broja radnih dana u tjednu (primjerice, četiri dana tjedno, tj. od ponedjeljka do četvrtka, deset sati dnevno).

Čelnik državnog tijela može odobriti drugačiji raspored radnog vremena državnim službenicima koji su roditelji ili posvojitelji djeteta do osme godine života ili djeteta s teškoćama u razvoju ili državne službenike koji su pružatelji skrbi odnosno koji pružaju osobnu skrb ili potporu članu obitelji ili osobi koja živi u istom kućanstvu i kojoj je potrebna znatna skrb ili potpora zbog ozbiljnog zdravstvenog razloga, u skladu s Direktivom (EU) 2019/1158 od 20. lipnja 2019. o ravnoteži između poslovnog i privatnog života roditelja i pružatelja skrbi.

Državnom službeniku se, sukladno ovoj Uredbi, može odobriti fleksibilno radno vrijeme na određeno vrijeme, a najduže na vrijeme od 12 mjeseci.

Ovom Uredbom se detaljnije uređuje postupak odobravanja fleksibilnog radnog vremena, na način da državni službenik podnosi prijedlog, uz obrazloženje razloga, čelniku državnog tijela, u kojem predlaže organiziranje fleksibilnog radnog vremena i vremensko razdoblje na koje se traži fleksibilno radno vrijeme i uz koji treba priložiti odgovarajuće dokaze.

Čelnik državnog tijela odlukom odobrava državnom službeniku fleksibilno radno vrijeme, uz prethodnu suglasnost svih rukovodećih službenika koji su po hijerarhijskom redu državnom službeniku nadređeni, zaključno s rukovodećim državnim službenikom koji upravlja najvišom ustrojstvenom jedinicom u kojoj je državni službenik raspoređen, a ako nema hijerarhijski nadređenog državnog službenika, čelnik državnog tijela donosi navedenu odluku uz prethodnu suglasnost nadređenog dužnosnika.

Ako čelnik državnog tijela ne odobri državnom službeniku fleksibilno radno vrijeme, u tom slučaju dostavlja državnom službeniku obrazloženi pisani odgovor u roku od 15 dana od dana podnesenog prijedloga.

Uređuje se i pitanje prestanka fleksibilnog radnog vremena, na način da fleksibilno radno vrijeme, u pravilu, prestaje istekom roka na koji je odobreno, ali može prestati i prije isteka tog roka po potrebi službe, u kojem slučaju je državno tijelo dužno o tome obavijestiti državnog službenika najmanje 30 dana unaprijed, kako bi se državnom službeniku omogućilo usklađivanje svojih obiteljskih obveza ili zbog promijenjenih okolnosti koje su bile odlučujuće prilikom odobrenja fleksibilnog radnog vremena, u kojem slučaju je državni službenik dužan obavijestiti državno tijelo o nastanku tih okolnosti najkasnije u roku od tri dana od dana njihovog nastanka.

Rad s nepunim radnim vremenom definiran je predloženom Uredbom kao rad kod kojeg državni službenik obavlja poslove radnog mjesta u trajanju kraćem od punog radnog vremena.

Uredbom se utvrđuju razlozi zbog kojih se državni službenik može primiti u službu i rasporediti na radno mjesto s nepunim radnim vremenom (kada je pravilnikom o unutarnjem redu državnog tijela utvrđeno da se poslovi određenog radnog mjesta obavljaju s nepunim radnim vremenom, kada postoji potreba za obavljanjem poslova radnog mjesta s punim radnim vremenom, a na radno mjesto je raspoređen državni službenik koji radi s polovicom punog radnog vremena sukladno posebnim propisima i kada postoji potreba za prijmom u državnu službu na određeno vrijeme s nepunim radnim vremenom radi obavljanja privremenih poslova ili poslova čiji se opseg privremeno povećao).

Uredbom se utvrđuje i mogućnost zadržavanja u službi s nepunim radnim vremenom državnog službenika koji ispuni uvjete za prestanak državne službe po sili zakona jer je navršio 65 godina života i najmanje 15 godina mirovinskog staža, dok traje potreba službe, a najduže do navršenih 67 godina života, što je u skladu s odredbama Zakona o državnim službenicima o prestanku državne službe po sili zakona i zadržavanju državnog službenika u službi, neovisno o tome što je pravilnikom o unutarnjem redu utvrđeno da se na istom radnom mjestu obavljaju poslovi s punim radnim vremenom.

Završno, Uredbom se utvrđuje da se državnom službeniku koji radi s nepunim radnim vremenom moraju osigurati isti uvjeti rada kao i državnom službeniku primljenom u državnu službu s punim radnim vremenom koji obavlja iste ili slične poslove.

Za provedbu ove Uredbe nije potrebno osigurati dodatna sredstva u Državnom proračunu Republike Hrvatske.